Vibeke Kiil (CD), 1998-01-21:
Da Centrum-Demokraternes ordfører ikke kan være til stede, skal jeg fremføre følgende: I debatten hører vi ofte den snusfornuftige bemærkning, at det er bedre at forebygge end at helbrede. De fleste synes vel også, at der kan være noget om det.
Nogle sygdomme er jo uhelbredelige, men forebyggelse er vel især en fordel for de mange raske mennesker. De mennesker, som er blevet syge, har nok mindre gavn af en forebyggende indsats.
Derfor synes vi i Centrum-Demokraterne, at det er vigtigt, at vi finder en passende blanding af forebyggelse og helbredelse.
Vi har i denne debat hørt om forebyggelse af misbrug, forebyggelse af en række alvorlige eller uhelbredelige eller særligt invaliderende sygdomme.
Men det, vi ikke må overse, er, at der forebyggelsen til trods er mennesker, der lider af disse sygdomme, og at der stadig vil være mennesker, der får disse sygdomme.
CD ønsker en forebyggende indsats - ingen tvivl om det - men vi ønsker også, at der forsat skal være rimelige og værdige tilbud om behandling og lindring for mennesker, som rammes af f.eks. en uhelbredelig sygdom.
Regeringen fremhæver alkohol som et særligt forebyggelsesområde.
Det finder vi i CD er rigtigt.
Selv om de fleste danskere har et problemfrit alkoholforbrug, så må vi ikke være blinde for de mange omkostninger, overdreven indtagelse af alkohol og alkoholisme påfører samfundet. Nogle af omkostningerne har vi meget let ved at måle.
Vi har ulykkesstatistikker og statistikker over dødsfald af den ene og anden art.
Vi kan registrerer omkostningerne ved behandling af alkoholrelaterede skader og sygdomme.
Andre omkostninger er sværere at måle eller er mere skjulte. Alkoholisme nedsætter f.eks. gradvis arbejdsevnen og medfører en lavere produktivitet på arbejdspladsen.
Endelig må vi ikke overse den store ulykke og belastning, det kan være, at have en alkoholiker i familien.
Derfor mener vi i CD, at forebyggelse af alkoholmisbrug ikke er nok.
Det er rigtigt, at det er en gevinst for samfundet, hvis vi kan hindre nogen i at indlede et alkoholmisbrug, men vi må ikke glemme, at vi også skal tilbyde udveje til de mennesker, som har et alkoholmisbrug.
Det er en lige så stor gevinst for samfundet at hjælpe disse syge mennesker i gang med en behandling.
CD har bemærket, at regeringen allerede på den første side af denne redegørelse tilkendegiver, at antallet af for tidlige dødsfald skal nedbringes.
De vilkår, vi byder de sindslidende, er også en del af det forebyggende arbejde.
Når nu det forebyggende arbejde blandt de sindslidende får så lidt opmærksomhed i denne redegørelse, så må man da håbe, at den handlingsplan for forebyggelse af selvmord, som er under forberedelse, i det mindste vil tage fat på vilkårene blandt de sindslidende.
Det trænger vi til.
Regeringen vil styrke indsatsen på ernæringsområdet, og det er en tanke, som CD støtter.
Ved at påvirke befolkningens kostvaner vil vi kunne skabe en forebyggende effekt i forhold
til en lang række sygdomme. Vi er også enige i, at vi trænger til kostforandringer i offentligt regi.
Patienter i sundhedsvæsenet skal naturligvis have en ernæringsmæssig korrekt forplejning.
Sund forplejning fremmer helbredelsen.
De svageste grupper i samfundet er mest udsat for at blive syge.
Vore sociale rammer, placering i forhold til arbejdsmarkedet, boligkvalitet og psykiske velbefindende betyder noget for sundheden.
Derfor skal vi også tænke bredt, når vi ønsker at forbedre folkesundheden gennem forebyggelse. Tilknytning til arbejdsmarkedet er vigtig.
Derfor skal vi støtte de virksomheder, der ønsker at tage et større socialt ansvar.
En fornuftig bosituation er vigtig.
Vi skal få bygget de boliger, som de sindslidende mangler, og vi skal sikre psykiatriske patienter og langtidsindlagte eneværelser.
Lakmusprøven i forhold til den brede forebyggelse finder vi derfor ikke i denne debat.
Vi finder den, når boligpolitiske, socialpolitiske og arbejdsmarkedspolitiske sager står på dagsordenen.
Det er gennem disse sager og ikke i denne debat, vi kan vurdere, hvor meget regeringen og Folketingets partier egentlig vil.
Vi vil være med til at give sindslidende bedre vilkår.
Vi vil være med til at gøre mere ved ledigheden.